CELEX: C2004/156/10
Language: el
Date: 2004-06-12 00:00:00
Title: Υπόθεση C-174/04: Προσφυγή της Επιτροπής των Ευρωπαϊκών Κοινοτήτων κατά της Ιταλικής Δημοκρατίας ασκηθείσα στις 13 Απριλίου 2004

12.6.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 156/5
            
         Προσφυγή της Επιτροπής των Ευρωπαϊκών Κοινοτήτων κατά της Ιταλικής Δημοκρατίας ασκηθείσα στις 13 Απριλίου 2004
   (Υπόθεση C-174/04)
   (2004/C 156/10)
   Η Επιτροπή των Ευρωπαϊκών Κοινοτήτων, εκπροσωπούμενη από τους Enrico Traversa και Claudio Loggi, άσκησε, στις 13 Απριλίου 2004, ενώπιον του Δικαστηρίου των Ευρωπαϊκών Κοινοτήτων προσφυγή κατά της Ιταλικής Δημοκρατίας.
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι δεν συμβιβάζεται με το άρθρο 56 της συνθήκης ΕΚ το νομοθετικό διάταγμα 192, της 25ης Μαΐου 2001, το οποίο μετατράπηκε στον νόμο 301, της 20ής Ιουλίου 2001, περί «επειγουσών διατάξεων προς διασφάλιση των διαδικασιών ελευθερώσεως και ιδιωτικοποιήσεως συγκεκριμένων τομέων των δημοσίων υπηρεσιών», κατά το μέτρο που προβλέπει την αυτόματη αναστολή του δικαιώματος ψήφου για εκείνες τις μετοχές που υπερβαίνουν το όριο του 2 % του εταιρικού κεφαλαίου εταιρειών δραστηριοποιουμένων στους τομείς του ηλεκτρισμού και του αερίου,
            
         
               —
            
            
               να καταδικάσει την Ιταλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα:
   Το νομοθετικό διάταγμα 192/2001 αντίκειται στο άρθρο 56 της συνθήκης ΕΚ εφόσον προβλέπει την αυτόματη αναστολή του δικαιώματος ψήφου όταν πρόκειται για μετοχές που υπερβαίνουν το όριο του 2 % του εταιρικού κεφαλαίου εταιρειών δραστηριοποιουμένων στους τομείς του ηλεκτρισμού και του αερίου. Το όριο αυτό καταδεικνύει διαφορετική και περιοριστική μεταχείριση των επενδύσεων που πραγματοποιεί ειδική κατηγορία επενδυτών και υπό την έννοια αυτή παρεμποδίζει την ελεύθερη κυκλοφορία των κεφαλαίων εντός της Ευρωπαϊκής Κοινότητας. Ειδικότερα, ο ανωτέρω περιορισμός λειτουργεί αποτρεπτικώς για κάθε δημόσια επιχείρηση που ενδιαφέρεται θεωρητικά για την κτήση ποσοστών συμμετοχής στις εν λόγω εταιρείες, υπό την έννοια ότι η οικεία εταιρεία θα τελούσε σε αδυναμία να συμμετέχει αποτελεσματικά στη λήψη των αποφάσεων της εταιρείας και στην άσκηση επιρροής επί της διαχειρίσεώς της.